Superligaen plejer at være leveringsdygtig i uafgjorte kampe, men weekendens seks opgør bød ikke på et eneste kryds. AaB indledte 18. spillerunde med en 4-1-sejr over Esbjerg fB, og derefter fulgte OB, FC Nordsjælland, FC Midtjylland, FC København og Brøndby IF trop med tre point. Det betyder blandt andet, at Brøndby nu er på fjerdepladsen med samme pointantal som OB på tredjepladsen.

Vi kigger her nærmere på nogle af de svar, der blev leveret i weekendens kampe.

Jacob Friis har tryllet på fem dage

Mandag blev Morten Wieghorst fyret som cheftræner i AaB, og tøjlerne blev med det samme overladt til assistenten Jacob Friis, der kun havde ganske få dage til at gøre nordjyderne klar til fredagens udekamp mod sæsonens helt store overraskelse fra Esbjerg fB.

Det må man sige, at Jacob Friis slap utrolig godt fra.

AaB mødte op til kampen med blot én sejr i de seneste 12 kampe, og trods en sand stjerneparade i offensiven har holdet slidt gevaldigt med at lave mål. Mod Esbjerg fB gik det hele dog op i en højere enhed for Friis og AaB, der vandt en overbevisende sejr på 4-1. Stærk trænerdebut af Jacob Friis, og det var især værd at bemærke, hvordan Kasper Kusk valgte at fejre scoringen til 4-0 sammen med den nye cheftræner.

Robert Skov sendte et klart statement

Tiden nærmer sig, at Superligaens 14 cheftrænere i samarbejde med Tipsbladet skal kåre Efterårets Profil, og søndag valgte Robert Skov i høj grad at styrke sit kandidatur.

FC København-spilleren noterede sig for karrierens første hattrick, da løverne åd AC Horsens og vandt med tenniscifrene 6-1, og dermed er den tidligere Silkeborg-spiller aktuel topscorer i Superligaen med 13 mål.

Det kan man kalde et statement for kantspilleren, der lige nu gør, hvad der passer ham i den hjemlige andedam. Næste skridt for Robert Skov er at blive lige så afgørende for FC København, når holdet spiller europæiske kampe. Her mangler han fortsat at bevise sig for alvor, fastslog Ståle Solbakken i kølvandet på Skovs magtdemonstration i Horsens.

Brøndby IF skaber debat med udenlandsk startopstilling

Fire tyskere, to svenskere, to kroatere, en finne, en kosovoer og en polak.

Det var ingredienserne i den startopstilling, Alexander Zorniger sendte på banen for Brøndby IF til søndagens hjemmekamp mod Hobro IK, og dermed skrev den tyske træner et lille stykke dansk fodboldhistorie. Det var nemlig første gang, et dansk hold har startet med 11 udlændinge på banen i en Superliga-kamp.

Det har ikke overraskende medført en stor debat i fodbold-Danmark om, hvorvidt Brøndby IF sylter egne talenter ved at satse så benhårdt på en stamme af udenlandske spillere. Alexander Zorniger har selv fastslået, at Brøndbys eget Masterclass lige nu mangler kvalitet nok til at udklække to-tre spillere om året, der kan gå ind på de blå-gules førstehold.

Brøndby-mandskabet fik dansk islæt i løbet af kampen mod Hobro, hvor både Mikael Uhre, Kasper Fisker og Nikolai Laursen blev sendt i aktion i anden halvleg.